Lene Jensen (S), 2004-05-26:
SF's beslutningsforslag har et rigtigt sigte, som vi i Socialdemokratiet fuldt ud kan støtte op om, nemlig det at skabe job for arbejdsløse akademikere og it-uddannede.
I Socialdemokratiet har vi faktisk en plan, som handler om at skaffe flere folk i arbejde sådan generelt, og en del af den plan handler faktisk også om det der med at skabe job til ledige akademikere og it-uddannede, fordi vi ved, at jo flere højtuddannede, der ansættes i virksomhederne, desto større værditilvækst er der i virksomhederne, og desto flere arbejdspladser bliver der skabt, også til dem, som ikke har så meget uddannelse i bagagen, som akademikerne har.
SF foreslår for det første Barcelonamålsætningen om, at 3 pct. af den samlede produktion skal anvendes på forskning og udvikling, og at der skal uddannes flere forskere.
Vi er enige i begge dele.
Vi er overbeviste om, at det at skaffe mere og bedre forskning frem, inklusive det at uddanne flere ph.d.ere, er den bedste måde at fremtidssikre velfærdssamfundet på.
Jeg er ikke helt sikker på, at det er en rigtig plan at sige, at der sådan skal gives 1 mia. kr. om året, sådan!
Det må afhænge af en samlet diskussion af prioriteringen og en anvendelse af midlerne, men vi er som sagt enige i målet.
Så foreslår SF for det andet at genindføre den såkaldte isbryderordning, og i går behandlede Folketinget jo et forslag nok nærmest præcis mage til fremsat af Det Radikale Venstre og Socialdemokratiet, og det støttede vi i går, og derfor støtter vi det selvfølgelig også i dag, ikke mindst set i lyset af det svar, der kom i forbindelse med behandlingen af den ordning, der tilsiger, at regeringens hidtidige indsats ikke lever op til de i øvrigt meget beskedne måltal, der var sat for den i forhold til at få akademikere i job med løntilskud.
Et tredje element i SF's forslag er det der med at fremrykke generationsskiftet blandt gymnasielærere.
Jeg har det lidt på den måde, at jeg synes, at seniorpolitik er en god ting under alle omstændigheder, men jeg er ret sikker på, at der bliver et stort sug ude på gymnasierne efter de ledige og de nyuddannede akademikere, og jeg tror, at vi skal inspirere til en politik, der gør, at der både er plads til de aldrende gymnasielærere og til de nyuddannede, der kommer til.
Det sidste element i forslaget handler om at fremrykke offentlige it-investeringer.
Der er det sådan, at Socialdemokratiet selv har lavet et forslag, der handler om de ledige it-medarbejdere, for der er mange af dem.
Det er et forslag, der handler om opkvalificering og det, at de kan få dokumenteret deres kvalifikationer, og det vil i sig selv, tror vi, skabe beskæftigelse til den her gruppe.
Hvorvidt der skal afsættes puljer til at investere i det her område, mener vi også skal indgå i sådan en samlet diskussion og prioriteringsdiskussion af, hvordan forskningsmidlerne skal anvendes, og den vil vi meget gerne tage, og bestemt også med SF.
Som sagt er vi meget positivt indstillede over for hensigten med forslaget, men der kan altså være ting i den konkrete udmøntning og i SF's finansieringsforslag, som skal drøftes videre.
Vi mener ikke, at regeringens politik er tilstrækkelig på det her område, og derfor er det et meget velkomment og kærkomment initiativ og en god platform for at drøfte det her.
Jeg skulle hilse fra Det Radikale Venstre og sige, at sådan har de det også.